[{"text_idx": "#000000", "text": "Zamenhof-letero por 1100 eu\u0306roj en la au\u0306kcio en Lillo"}, {"text_idx": "#000001", "text": "Plurcentkapa au\u0306kcia publiko en la salono Lapenna"}, {"text_idx": "#000002", "text": "La tradicia kongreaa au\u0306kcio atingis unu el la plej bonaj rezultoj en sia historio. Sub la verva gvido de Humphrey Tonkin en la plenplena salono Lapenna kolektig\u0302is entute 4025 eu\u0306roj. Pli bonan rikolton, 4528 eu\u0306roj, oni atingis nur en la 83a UK en Montpeliero en 1998. Kun 3579 euroj la au\u0306kcio de la 94a UK en Bjalistoko en 2009 estas sur la tria loko."}, {"text_idx": "#000003", "text": "Kiel atendite, plej altpreze estis vendita letero, per kiu L. L. Zamenhof kaj Klara Zamenhof dankis al ges-roj Arnhold pro ilia gastigado dum la 4a UK en Dresdeno en 1908. En febra konkurso inter multaj interesatoj la letero fine estis vendita por 1100 eu\u0306roj."}, {"text_idx": "#000004", "text": "La dua plej kosta au\u0306kciaj\u0302o estis la honoro esti registrita kiel kongresano n-ro 1 en la 101a UK en Nitro. Por g\u0302i necesis pagi 210 eu\u0306rojn. La Kongresa Libro de la 7a UK en Antverpeno en 1911 kostis 150 eu\u0306rojn, dum la plej malnova au\u0306kciaj\u0302o, Langue internationale Esperanto. Manuel complet, de Louis de Beaufront el 1899, kun lia au\u0306tora dedic\u0302o al generalo Sebert, vendig\u0302is por 140 eu\u0306roj. Por la raporto de L. Couturat kaj L. Leau pri la laboroj de la misfama Delegitaro, Compte rendu des travau\u0306 du Comite\u0301 (15-24 oct 1907), necesis pagi 120 eu\u0306rojn. Komuna foto de la kongresanaro de la unua UK en 1905 kaj la bindita volumo de La Revuo de la periodo septembro 1911 \u2013 au\u0306gusto 1912 atingis po 110 eu\u0306rojn."}, {"text_idx": "#000005", "text": "La rezulto de la au\u0306kcio iras favore al la Volontula Fondaj\u0302o de UEA, escepte de 60 eu\u0306roj kiel kontribuo al memors\u0302ildo pri Gaston Waringhien en la liceo, kie li iam laboris kiel instruisto. Identa s\u0302ildo estis inau\u0306gurita en la kongresa semajno c\u0302e lia naskig\u0302domo."}, {"text_idx": "#000008", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000010", "text": "Musklaku la kovrilon por legi pliajn informojn."}]